P r e d k l a d a c i a   s p r á v a

Dňa 10. júna 2005 sa v poľskom meste Kazimierz Dolny na základe pozvania predsedu vlády PR Mareka Belku stretli predsedovia vlád krajín V4 (Jiří Paroubek, Ferenc Gyurcsány, Marek Belka a Mikuláš Dzurinda) na pravidelnom každoročnom oficiálnom summite, ktorý formálne ukončil predsedníctvo Poľskej republiky v tomto regionálnom zoskupení. Na druhú časť programu summitu, začínajúcu pracovným obedom bola prizvaná predsedníčka vlády Ukrajiny J. Tymošenková. Predseda vlády SR okrem plenárneho zasadnutia premiérov V4 a pracovného obeda vo formáte V4 + Ukrajina, absolvoval aj bilaterálne rokovanie s predsedníčkou vlády Ukrajiny.

	Na summite boli prijaté dve Spoločné vyhlásenia predsedov vlád krajín V4.  V prvom vyzývajú k pokračovaniu procesu ratifikácie Zmluvy o Ústave pre Európu a rozširovaniu EÚ a vyjadrujú nádej na úspešné zakončenie rokovaní o Finančnej perspektíve na roky 2007-2013. V druhej deklarácii, venovanej Ukrajine, potvrdzujú svoj záväzok napomôcť Ukrajine pri implementácii Akčného plánu EÚ. Predsedovia vlád V4 schválili výročnú správu o činnosti Vyšehradskej štvorky počas predsedníctva Poľskej republiky.

	Predsedovia vlád krajín V4 spoločne vyjadrili politickú vôľu navŕšiť členské príspevky do Medzinárodného vyšehradského fondu o 50 000 EUR za každú členskú krajinu. Schválené navŕšenie rozpočtu by malo v budúcnosti pokrývať výdavky na realizáciu nových programov Medzinárodného vyšehradského fondu v oblasti Európskej susedskej politiky.   

Predkladaný materiál zakladá na výdavkovú kapitolu návrhu štátneho rozpočtu SR na roky 2006-2008 zvýšený nárok rezortu zahraničných vecí o 50 000 EUR v rámci úhrad členských príspevkov SR do medzinárodných organizácií. Úhradu zvýšených výdavkov navrhujeme zabezpečiť z rozpočtu verejnej správy na roky 2006-2008.